Kesklinna sild

Kesklinna sild, ka Vanasild, on Pärnus asuv sild üle Pärnu jõe, Tallinna maantee alguslõik. Sild asub ajaloolise Nahksilla ja Puusilla asukohast umbes 20 meetrit ülesvoolu kunagise Suursilla asukohal. Sild avati 1956. aastal.

Ajalugu 
Silla projekteerimist alustati 1948. aastal. Sild projekteeriti Leningradis ja silla ehitamisel kasutati ära endise Suursilla sambaid. Kesklinna sillale oli projekteeritud 6 meetri laiune sõidutee ja kaks 1,7 meetri laiust kõnniteed. Silla ehitust alustati 1954. aasta jaanuaris. Kesklinna sild avati 31. detsembril 1956. Esimene auto, mis üle uue silla sõitis, oli takso, mida juhtis Abram Ratut.

Silla keskmine ava oli plaanitud lahtikäivana, ent metalli kokkuhoidmise eesmärgil asendati metallist sõiduteeplaat massiivse raudbetoonplaadiga, mille raskusele silla avamismehhanism vastu ei pidanud. Sild avanes küll kolm korda ja jäi seejärel poolavanenud asendisse. Lisaraskuse abil suruti sillaklapp alla. Väidetavalt oli kasutatud lisaraskuseks Vene garnisoni tank. Kuna silla avamismehhanism sai sedavõrd kahjustada, et silla avatavaks tegemiseks tulnuks uus klappsild ehitada, siis keevitati sillaklapp igaveseks kinni.

1992.–1993. aastal silda renoveeriti ning kõlasid mõtted teha sild taas avatavaks, ent need ideed ei teostunud. Silda renoveeriti ka 1995. aastal.

Tulevik 
Pärnu linnal on plaan laiendada Kesklinna sild kolmerealiseks, kuna silla liikluskoormus on suur ja rajatis on üsna kehvas seisukorras. Samas on lähiajal kavas ehitada ka kolmas sild üle Pärnu jõe ja mõlema jaoks linnal raha ei ole. 2021. aasta seisuga eelistab linn ehitada enne valmis kolmanda silla ja alles seejärel põhjalikult remontida Kesklinna silda.

Vaata ka
Pärnu sillad

Viited

Välislingid

Kalev Vilgats. Kesklinna silla laiendus maksaks uue silla raha. Pärnu Postimees, 19. september 2013

Pärnu sillad